《秋霜阁》
宋代·刘拯

翰林诗笔振千古，珊瑚照夜横雕梁。
高文雕地占江左，我来戴雕初降桑。
雨师愤郁欲倾注，气蒸柱礎如迸浆。
清风执热逝可濯，定知五月飞秋霜。
山盘左右俨环列，赏溪远带摩寒光。
苍松怪柏倚层岭，不许桃李参其行。
干缠薜荔俯危涧，渴龙矫矫鳞甲张。
云生楼宇隐金绿，泉落庭除兰芷芳。
虎传老包踞前壁，百兽辟易远我堂。
像瞻黄檗若欺魄，智囊岂特降支郎。
碧鸡一声破烟雾，静中不觉尘世忙。
冥搜穷讨扫俗轨，更开竹径通禅房。
荒台谁忆遗民钓，乐土长吟帝子章。
避世徵君想岩穴，濯缨孺子思沧浪。
临流赋诗情骀荡，万虑不敢愁吾肠。
会须畏夏继康乐，青松架壑聊相望。

作者简介：（?—约1107）宣州南陵人，字彦修。第进士。哲宗绍圣初为御史，劾范祖禹、黄庭坚等修神宗实录窜易增减，诬毁先帝。又论苏轼狂悖，请正其罪。进右正言，累迁给事中，黜知濠州，改广州。以吏部侍郎召还，迁户部尚书。因反对蔡京编次元祐党籍，罢知蕲州、润州。复为吏部尚书，昏愦不能举其职，左转工部，知同州，削职。